Parys-boere: Ma in trane oor dokter se getuienisDie beskuldigdes in die hof. Foto: Mariné Lourens Die hooggeregshof in Parys het Dinsdagoggend tydens die sogenaamde Parys-boere-moordverhoor gehoor een van die oorledenes, Samuel Tjixa, het geen ooglopende bloeding aan sy liggaam gehad ure voordat hy in die hospitaal dood verklaar is nie. Dr. Sifiso Nxumalo het Dinsdagoggend sy getuienis voortgesit. Nxumalo was die aand van 6 Januarie 2016 aan diens toe Tjixa en Simon Jubeba by die ongevalle-afdeling van die hospitaal in Parys ingebring is. Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren word aangekla van die moord op Tjixa en Jubeba. Die staat beweer die ses beskuldigdes was deel van ŉ groep boere in die gemeenskap wat op 6 Januarie 2016 vir Tjixa en Jubeba op die plaas Swartklip aangekeer en so erg aangerand het dat hulle later in die hospitaal aan hul beserings beswyk het. Nxumalo het Maandag getuig hy is omstreeks 22:00 na ongevalle ontbied toe die twee mans ingebring is. Hy het die twee mans vinnig geassesseer en bepaal Jubeba het eerste mediese aandag nodig gehad. Nadat hy Jubeba behandel het en hom van ŉ lugwegbuis voorsien het, is Jubeba per ambulans na die Pelonomi-hospitaal in Bloemfontein oorgeplaas. Adv. Jabulani Mlotshwa, die staatsaanklaer, het Nxumalo Dinsdag uitgevra oor die diep sny aan Jubeba se agterkop wat volgens hom 3 tot 4 cm in lengte was en hy meen ongeveer 3 cm diep was. Nxumalo het aan die hof gesê na sy mening kon dié sny nie veroorsaak word deur iemand wat die pasiënt geskop het nie. Op ŉ vraag van Mlotshwa of die sny deur die agterkant van ŉ vuurwapen veroorsaak kon word, het Nxumalo ja geantwoord. Volgens Nxumalo het hy tydens sy behandeling van Tjixa opgemerk dat hy erge kneusing aan sy bors opgedoen het. Die pasiënt was egter in staat om self asem te haal en volgens Nxumalo was daar geen ooglopende aktiewe bloeding sigbaar nie. Die pasiënt se oë was ook erg geswel. Nxumalo het gesê die pasiënt se telling op die Glasgow-komaskaal was 14 uit 15. Die Glasgow-komaskaal word gebruik om die bewustheidstoestand van ŉ pasiënt aan die hand van spesifieke aspekte te bepaal. Ruth Qokotho, Tjixa se ma, het tydens Nxumalo se getuienis oor Tjixa se beserings in trane uit die hof gestap. Dr. Sifiso Nxumalo. Foto: Mariné Lourens Nxumalo het getuig omdat dit buite kantoorure was, kon hy nie onmiddellik X-strale van Tjixa laat neem nie. Hy het egter gevrees dat hy beserings aan sy longe of hart kon opgedoen het en dat sy lewe dus in gevaar kon wees. Hy het hom in ŉ saal by die hospitaal laat opneem met die voorneme om hom deur die nag te laat monitor en die volgende oggend X-strale van sy bors en kop te laat neem. Hy het gesê indien dit dan nodig sou wees, sou hy die pasiënt ook na Pelonomi-hospitaal in Bloemfontein laat oorplaas het. Volgens Nxumalo het ŉ suster hom omstreeks 04:00 gebel en versoek dat hy die pasiënt in die saal kom sien. Hy het getuig hy was egter besig met ander noodgevalle in die ongevalle-afdeling en het onderneem om te kom sodra hy daar klaar was. Om 05:00 het die suster hom weer gebel. Nxumalo het om 06:00 in die saal aangekom. Hy het getuig die pasiënt se oë was baie erg geswel, sy neus het gebloei en hy kon geen polsslag by die pasiënt vind nie. Volgens Nxumalo het hy toe vermoed dat die pasiënt breinskade kon opgedoen het. Tjixa is in die saal dood verklaar. Op ŉ vraag van Mlotshwa wat hy sou gedoen het as hy reeds 04:00 by die pasiënt aangekom het, het Nxumalo geantwoord daar sou nie veel meer gewees het wat hy kon doen behalwe om die pasiënt ook na Pelonomi-hospitaal te laat oorplaas nie. Volgens Nxumalo het hy die afleiding gemaak dat die pasiënt ŉ kopbesering moes opgedoen het voordat hy by die hospitaal aangekom het, wat uiteindelik tot sy dood gelei het. Nxumalo het op ŉ vraag van die staat ook bevestig daar was deurentyd ŉ polisiebeampte saam met Tjixa in die saal voordat hy dood verklaar is. Die verdediging het daarna aan die hof gesê dat gedeeltes van die kopieë van die hospitaalrekords wat in hul besit is byna onleesbaar is. Die hof het tydelik verdaag om die onderskeie regspanne geleentheid te gee om dié kwessie uit te sorteer. Die verhoor duur voort. Lees alle vorige berigte oor die Parys-boere op Maroela Media.